ועדת הפנים ואיכות הסביבה, כנסת 17, פרוטוקול מספר 307, 2008-02-06 09:00

אופיר פינס-פז: בוקר טוב.

אופיר פינס-פז: אני פותח את ישיבת ועדת הפנים והגנת הסביבה.

אופיר פינס-פז: הנושא: דיווח של המשטרה ועירית דימונה על הטיפול בפיגוע שאירע בעיר ביום ב' 4.2.2008.

אופיר פינס-פז: אני מברך את ראש עירית דימונה מר מאיר כהן ואת מפקד מחוז הדרום של משטרת ישראל ניצב אורי ברלב.

אופיר פינס-פז: נמצא איתנו גם דודו כהן מנהל מחוז דרום של משרד הפנים.

אופיר פינס-פז: חבר הכנסת ביילין ואנוכי מייצגים היום את הכנסת.

אופיר פינס-פז: הפיגוע בדימונה הוא פיגוע קשה וחמור.

אופיר פינס-פז: אני חושב שזאת פעם ראשונה בהיסטוריה של העיר שהיא חווה ומשלמת מחיר דמים על מה שקרה.

אופיר פינס-פז: אני רוצה לשלוח תנחומים למשפחת הנרצחת הגב' ליבוב רודולסקיה ותפילות להחלמת בעלה, שנמצא במצב אנוש בבית החולים.

אופיר פינס-פז: אנחנו מחזיקים לו אצבעות.

אופיר פינס-פז: מייד נשמע משניכם על מה שקרה בפיגוע.

אופיר פינס-פז: הדיון היום הוא על הפיגוע אבל לא רק עליו.

אופיר פינס-פז: הדיון היום נועד, מבחינתי, ללמוד את הגזרה.

אופיר פינס-פז: ללמוד מה פוטנציאל הסכנות שקיים היום.

אופיר פינס-פז: זה לא סוד, ואלה דברים שאנחנו יודעים תקופה דיי ארוכה, שכל הדרכים מובילות דרומה.

אופיר פינס-פז: כל דרכי הטרור מובילות דרומה משום שרוב גדר הביטחון, גדר ההפרדה, בצפון ובמרכז, הושלמה.

אופיר פינס-פז: יש אמנם בעיה באזור ירושלים ובאזור גוש עציון אבל אפשר לומר שרוב הגדר הושלמה.

אופיר פינס-פז: אבל, היא הושלמה חוץ מאשר החלקים הדרומיים של הגדר.

אופיר פינס-פז: שנית, יש לנו גם את כל הסיפור עם הגבול המצרי, שהוא גבול פרוץ ותמיד היה כזה.

אופיר פינס-פז: מרגע שהשתחררנו מרצועת עזה ובוודאי לאחר נפילת ציר פילדלפי, כפי שבאה לידי ביטוי לאחרונה, אין ספק שעניין הגבול המצרי הפרוץ מתחיל להוות בעיה משמעותית בצד הביטחוני.

אופיר פינס-פז: כבר הרבה שנים הוא בעייתי בצד הפלילי, דהיינו, הברחות, פשע וסמים, לאחרונה פליטים, ומה לא.

אופיר פינס-פז: לכן, מבחינתי, הדיון הזה חשוב כי אנחנו רוצים לברר האם יש כוונה ממשלתית לשנות סדרי עדיפות ולהתמודד עם הסיכון הפוטנציאלי שלצערנו הרב הפך להיות סיכון לגמרי ריאלי?

אופיר פינס-פז: כמיטב המסורת הישראלית, עד שלא קורה אסון לא מסיקים מסקנות.

אופיר פינס-פז: המחבלים בחרו להגיע לדימונה אבל באותה מידה יכלו להגיע לבאר שבע.

23597: הם הגיעו גם לבאר-שבע.

אופיר פינס-פז: לנו, כחברי כנסת, חשוב שנהיה בטוחים בכך שהממשלה ערוכה ונערכת להגן על תושבי הדרום כדי שהם לא יהפכו להיות החוליה החלשה ונשוא פעילות טרוריסטית.

אופיר פינס-פז: שארגוני הטרור ידעו שמי שמתקרב לאזורי דרום הארץ יספוג חזק ושהאזור הזה יקבל רמת אבטחה אחרת לגמרי.

אופיר פינס-פז: התמונות שראיתי אתמול בטלוויזיה היו תמונות קשות.

אופיר פינס-פז: אנשים באים, הולכים, מטיילים, פלסטינים, הכל פרוץ, הכל פתוח, הכל חופשי חופשי.

אופיר פינס-פז: אווירה כזאת בדימונה, לאחר פיגוע, היא בלתי נתפסת.

אופיר פינס-פז: יש תחושה של עסקים כרגיל בו בזמן שאנחנו, לדעתי, נמצאים במקום אחר לגמרי.

אופיר פינס-פז: מאיר כהן, ראש עירית דימונה, תתאר לנו את האווירה והתחושה בדימונה.

אופיר פינס-פז: איך אתם מתמודדים עם השכול ועם הטראומה?

אופיר פינס-פז: לאחר מכן נשמע על ההיערכות הכוללת של משטרת ישראל.

אופיר פינס-פז: בבקשה.

23597: בוקר טוב לכולם, חברי הכנסת, קציני המשטרה.

אופיר פינס-פז: הצטרפה אלינו חברת הכנסת מרינה סולודקין מקדימה.

23597: אופיר, ראשית תודה רבה על הטלפונים במהלך הפיגוע.

23597: זה מחזק וזה חשוב כפל כפליים, במקום שלא רגיל באירועים מהסוג הזה.

23597: לצערי הרב צורפנו, בעל כורחנו, למפת הפיגועים במדינת ישראל.

23597: שלשלום אירע פיגוע בשעה 10:30 בבוקר.

23597: היום, חכמים לאחר מעשה, אנחנו יודעים ששני המחבלים הגיעו מאזור חברון, כך מדווחים לנו שירותי הביטחון.

23597: האירוע התרחש במרכז המסחרי.

23597: השוטרים שנמצאים כאן יתנו את הפרטים.

23597: החל תהליך של פינוי פצועים ושל אמדן נזקים.

23597: הפצועה הראשונה הגיעה לבית החולים בשעה 11:19 דקות, דבר המעיד על היערכות יוצאת מן הכלל של כוחות המשטרה ומד"א.

23597: הטיפול והפינוי בזירה היה טוב מאוד.

23597: שתי דקות לאחר הפיצוץ ראשי קדח לכיוון אחד: איך אני מרגיע ומחזיר את העיר הזאת לשגרה, במיוחד כשהעיר שלא רגילה באירועים מן הסוג הזה?

23597: אכן עד לשעות הערב הזירה פונתה.

23597: המקום נשטף ובשעה 20:00 העסקים נפתחו ואנשים נכנסו למרכז המסחרי.

23597: היה חשוב לעשות את זה כי אין לנו רצון וזמן להיכנס לביצה של אבל ומסכנות.

23597: במקביל לאירועים בזירה דאגנו לפתוח את בתי הספר ולהביא את כל התלמידים לבחינות בגרות מועד חורף בלשון.

23597: היה חשוב לשדר עסקים כרגיל ואני חייב להגיד שתושבי העיר באמת גילו בגרות יוצאת דופן.

23597: לא היתה שום התלהמות.

23597: זכרו שהעיר שואבת לתוכה מספר לא מבוטל של בדואים מהסביבה, משבט אבו סרור ומהשבטים בסביבה.

23597: היה חשש שאחרי הפיגוע יתחילו הפגנות או אמירות מיותרות.

23597: היתה תחילתו של אירוע מהסוג הזה.

23597: הגעתי אישית למרכז המסחרי ופיזרתי את האנשים ואמרתי שאני דוחה בשאט נפש כל ניסיון לעשות הכללות מהסוג הזה.

23597: כולם תפקדו כמו שצריך.

23597: שאלת הגדר מרחפת באוויר.

23597: חזרנו מייד לעסקים העיר חזרה לשגרה אולם זאת שגרה דרוכה ומתוחה.

23597: אנחנו עובדים בשיתוף פעולה מלא עם המשטרה וצה"ל אבל שאלת הגדר הפרוצה גם באזור חברון ובאזור הגבול הבינלאומי עם מצרים, זאת שאלה שנשאלת בכל הבתים בדימונה.

23597: היום בשעה 16:00 אני נפגש עם תלמידי י"ב.

23597: הם ישאלו שאלות ואני מקווה לבוא עם תשובות.

23597: ברור לנו שרק החלטה נחושה של ממשלת ישראל שמייד תתורגם למעשה, היא זו שתהפוך את התחושות של אנשי הדרום לקצת יותר בטוחות.

23597: לישוביי הדרום מיתר, עומר, באר שבע ודימונה, ובטח קדש ברנע וניצנה, יש תחושה של הפקרות.

23597: לפני כחודשיים הגיעו 8 פליטים מדראפור לדימונה.

23597: שאלתי אותם מי שלח אותם והם אמרו שאף אחד.

23597: שאלתי איך הם הגיעו.

23597: הם אמרו: "חצינו את הגבול, עלינו לכביש ובאנו ברגל.

23597: פגשו אותנו באזור ירוחם והביאו אותנו לדימונה".

23597: הקלות הבלתי נסבלת הזאת, שיכולים לחצות את הגדר המעכבת האומללה שם, לעלות על הכביש, עליה עוד נשלם.

אופיר פינס-פז: זה עוד טוב, בדרך כלל הם מקבלים טרמפ מהצבא.

23597: שירות בתי הסוהר הפך את זה להרגל.

23597: הם תופסים טרמפיסטים ומביאים אותם לדימונה.

23597: בכל אופן, למרות הפיגוע, העיר חזקה ונחושה.

23597: אנחנו לא הולכים בתחושה של התבכיינות ובטח לא בתחושה של רחמנות.

23597: אנחנו מתמודדים עם זה.

אופיר פינס-פז: אתם חוששים מפיגוע נוסף?

23597: אין שום ספק.

23597: התמונות של החוליה שיצאה מהרצועה ושל החוליה שיצאה מחברון, בהחלט נותנות לנו תחושה שמאוד יכול להיות שיש עוד חוליות שנמצאות בשטח.

23597: אבל, זה לא פחד משתק, עובדה שאני נמצא כאן.

23597: עד אתמול בשעה 12 הייתי עם האזרחים בשטח ועובדה שאני כאן.

23597: זה לא פחד משתק אבל בהחלט התחושות האלה באוויר וטוב שכך.

23597: כל עוד אני יודע שהגדר פרוצה ויודע שהאפשרויות קיימות, אנחנו צריכים להיות דרוכים.

אופיר פינס-פז: תודה רבה.

אופיר פינס-פז: מפקד מחוז דרום.

אופיר פינס-פז: אתה מודע לזה שליד דימונה יש לנו גם איזה מפעל?

אופיר פינס-פז: הייתי רוצה שתתייחס גם לרמת הבטיחות של המקום הזה.

אופיר פינס-פז: מה התפיסה המערכתית שלך ואיך אתה רואה את הדברים?

אורי ברלב: נמצא כאן ראש עירית דימונה ואני רוצה להגיד שיש לי הערכה מאוד גדולה למנהיגות שהוא מפגין ובדאגתו להמשך השגרה בעיר.

אורי ברלב: זאת התשובה הכי רלוונטית לטרור.

אורי ברלב: קצת פרטים על האירוע: הגיעו שני מחבלים כשעל שניהם חגורות נפץ.

אורי ברלב: הם שהו במרכז המסחרי מספר דקות.

אורי ברלב: אחד מהם התפוצץ, כשמסביבו לא מעט אנשים.

אורי ברלב: ההרוגה והפצוע הקשה עמדו קרוב למחבל.

אורי ברלב: יחד איתו היה מחבל נוסף, שככל הנראה היה אמור להתפוצץ כשכל הסקרנים וכוחות ההצלה מגיעים.

אורי ברלב: הוא נפצע בצורה לא קשה.

אורי ברלב: הוא שכב על הרצפה אבל לא ממש נפצע.

אורי ברלב: הצוותים הראשונים שהגיעו אליו, משטרה ואנשי מד"א, זיהו את החגורה, תוך כדי הטיפול, ורצו משם.

אורי ברלב: קצין משטרה, יחד עם חבלן, שהגיעו לטפל באירוע, זיהו אותו.

אורי ברלב: לא רואים זאת בתמונות ששודרו בטלוויזיה אבל היה לו מתג של מטען ההפעלה ליד שמאל.

אורי ברלב: בשידור ראו את היד הימנית אבל למעשה התג היה ביד שמאל.

אורי ברלב: קצין משטרה ממרחק יחסית קרוב ירה בו וחיסל אותו.

אורי ברלב: בניגוד לכל מיני אמירות שנאמרו אני חושב שכך צריך לנהוג, באופן חד משמעי, בלי למצמץ.

23597: אם יורשה לי להפריע לך, הייתי שם וראיתי את תנועות הידיים.

23597: אגב, מספר אזרחים רצו לעשות את זה ואני אסרתי.

23597: הרחקתי משם שני אזרחים שבאו עם כלי נשק ורצו לעשות את זה.

23597: הייתי עד לפעולה היוצאת מן הכלל של קובי.

23597: גם אני שמעתי את האמירות אבל כמי שהיה בשטח זה היה יותר מאשר מחויב המציאות כי היה ברור שהוא מנסה להגיע עם יד שמאל למתג ההפעלה.

אורי ברלב: מי שמכיר את האירועים האלה יודע שבאירועים כאלה עולה החשש שיש מחבל נוסף.

אורי ברלב: האם מטען נוסף עומד להתפוצץ?

אורי ברלב: אני חושב שהוא ראוי לכל הערכה.

אורי ברלב: החלטתי להעניק לו צל"ש.

אורי ברלב: הוא הועלה בדרגה בו ביום.

אורי ברלב: הוא אמנם הגיע פחות או יותר לפז"ם אבל אני חושב שזה מסר וכך אני מצפה מכל איש משטרה לנהוג.

אורי ברלב: לשמחתי המחבל הנוסף לא התפוצץ.

אורי ברלב: אנחנו זוכרים את אירוע בית ליד, כשמחבל נוסף מתפוצץ על כוחות ההצלה, החירום והתקשורת ועל כל מי שהגיע לעזור.

אורי ברלב: המחוז הדרומי, חולש על שני שליש ממדינת ישראל, דהיינו, 36% משטח המדינה.

אורי ברלב: הוא מתחיל באשדוד בצפון, גן יבנה, ים המלח, עד העיר אילת כולל.

אורי ברלב: במזרח, המקום היחידי שבצורה משמעותית פרוץ הוא החלק הדרומי.

אורי ברלב: יום יום נכנסים אלפי פלסטינים דרך הפרצות האלה.

אורי ברלב: למעשה נכנסים ויוצאים מהפרצה הזאת ללא כל בקרה.

אורי ברלב: אלה פלסטינים שבאים לעבוד, גנבים שעוברים משם.

אורי ברלב: למעשה אין שם מענה אמיתי.

אורי ברלב: אני מזכיר את הפיגועים בבאר שבע שהיו לפני שנתיים ושלוש.

אורי ברלב: באחד מהאירועים נפצעו מתנדב של המשמר האזרחי ומאבטח, בזמן שהם תפסו מחבל מתאבד שהפעיל את המטען בזמן שהם החזיקו אותו.

אופיר פינס-פז: מה גודל הפרצה?

אורי בר לב: סך הכל יש שם מעל 10 קילומטרים, שמתנקזים לא רק מדרום הר חברון אלא יורדים ממרכז יהודה ושומרון לתוך הפרצה הזאת.

אורי בר לב: הם גונבים כלי רכב וחוזרים חזרה.

אורי בר לב: גם אותם מחבלים שהתפוצצו בשני אוטובוסים בעיר באר שבע, הגיעו דרך הפרצות האלה.

אורי בר לב: אני אומר את זה כי הקמה של מכשול אפקטיבי בצד המזרחי מול הישות הפלסטינית היא חיונית בצורה בלתי רגילה.

אורי בר לב: אורכו כל הגבול עם מצרים הוא כ-240 קילומטרים וחלקו פרוץ.

אופיר פינס-פז: קילומטר של גדר זה 10 מיליון שקל.

אופיר פינס-פז: זאת אומרת שאנחנו צריכים 100 מיליון שקל.

אורי בר לב: בעבר, מעבר לכוחות מג"ב מצומצמים, היתה למעשה חטיבה של משמר הגבול שעמדה בצד הפנימי של הגדר.

אורי בר לב: אני מתכוון לכיוון יהודה, לכיוון חברון.

אורי בר לב: היום ישנו כוח מילואים, שלטעמי הוא הרבה פחות אפקטיבי.

אורי בר לב: לכן, למעשה, הפירצה בצד המזרחי היא פירצה קוראת לגנב וקוראת למחבל.

אורי בר לב: החלק האחר הוא גבול מצרים.

יוסי ביילין: זה היום בבג"צ?

אורי ברלב: עד כמה שאני מבין, הסיבה היא משפטית.

אופיר פינס-פז: בג"צ בעצם קיבל את טענתם של הירוקים.

אופיר פינס-פז: יש גם בעיות תקציביות ובעיה עם לוחות הזמנים ויש בעיות של פלסטינאים מדרום הר חברון.

אורי בר לב: הגבול עם מצרים מתחיל בציר פילדלפי ונגמר בעיר אילת וטאבה - 240 קילומטר.

אורי בר לב: בחלקו הוא פרוץ.

אורי בר לב: כפי שתיאר כאן חברי ראש העיר, מעטים מגיעים בעצמם ואחרים פשוט תופסים טרמפ עם כוחות הצבא, שאמורים לסגור את הגבול.

אורי בר לב: אלפים נכנסו למדינת ישראל.

אורי בר לב: לפני שמדברים על הבעיה הביטחונית יש לדבר על החלק הפלילי: סמים, אמצעי מלחמה, מהגרים.

אורי בר לב: אני חושב שרובם הגדול אינם פליטים מדראפור אלא הם כאלה שמגיעים לישראל על מנת לשפר את מצבם הכלכלי.

אורי בר לב: אני יכול לומר שאותם אלה שנקלטו באילת מייצרים היום בעיות פליליות חמורות.

אורי בר לב: בעיות של אלימות ויש לזה משמעויות רחבות לטווח ארוך.

אורי בר לב: ישנה תכנית ששם הקוד שלה "שעון חול".

אורי בר לב: אני לא אגע בפרטים המבצעיים, אבל גם שם יש לזה עלות תקציבית.

אורי בר לב: לטעמי, מה שקורה בחלק הפלילי, בפרקי זמן קצרים, עולים למדינת ישראל הרבה הרבה יותר.

אופיר פינס-פז: מה העלות התקציבית?

אורי בר לב: מדובר על גבול מצרים.

אורי בר לב: מדובר בתכנית כוללת רחבה של כל גורמי הביטחון.

אורי בר לב: אם אני לא טועה מדובר ב.1.2 מיליארד שקלים.

אורי בר לב: זאת תכנית משולבת.

אורי בר לב: מי שאמון על סגירת הגבול - - -

אופיר פינס-פז: היא אושרה ויש לה לוח זמנים?

אורי בר לב: למיטב ידיעתי, היא לא נמצאת כרגע בשלבי ביצוע.

אורי בר לב: אני לא מדבר על ההיבט הביטחוני.

אורי בר לב: פריצת ציר פילדלפי יוצרת מצב שיש איום ביטחוני חמור מאוד מהצד המערבי, במיוחד כשאין גדר.

אורי בר לב: מטבע הדברים אנחנו מדברים רק כשאירוע מתרחש.

אורי בר לב: כמובן שלא אוכל לגעת בפרטים בפורום הזה.

אורי בר לב: יש הרבה מאוד הצלחות במניעה.

אורי בר לב: אני מזכיר את הפיגוע האחרון שאירע באילת לפני שנה.

אורי בר לב: ישנן הרבה מאוד הצלחות.

אורי בר לב: לטעמי, גם בהיבט הפלילי של הברחת סמים, זונות, עובדים זרים, סחר בנשים, סמים ואמל"ח.

אורי בר לב: הנזק למדינת ישראל הוא בסכומים גבוהים מאוד.

אופיר פינס-פז: איך אתה, כמפקד המחוז, מתמודד עם זה במציאות הנתונה ובכלים הקיימים?

אורי בר לב: ההתמודדות שלנו מתבצעת בשלושה מעגלים.

אורי בר לב: המעגל הראשון הוא מעגל, שמטבע הדברים, הוא יותר נסתר מהעין, שמבוסס על מודיעין איכותי ועל סיכול.

אורי בר לב: לשמחתי יש לנו הרבה מאוד פעולות שמסכלות טרור.

אורי בר לב: כשאני אומר לנו, אני מתכוון לכל מערכת הביטחון: שירות הביטחון הכללי, צה"ל ומשטרת ישראל.

אורי בר לב: החלק האחר הוא ביצירת הרתעה.

אורי בר לב: יצירת הרתעה על ידי פעילות כנגד מעסיקי השוהים הבלתי חוקיים, המלינים שלהם, המובילים שלהם.

אורי בר לב: אנחנו משתדלים שתהיה פעילות במקסימום האפקטיביות שלה.

אורי בר לב: כמובן קיימים תגבורים פנימיים שלנו על ידי אלפי מתנדבים ושוטרים שנמצאים כל הזמן ברמת דריכות גבוהה.

אורי בר לב: החלק השלישי הוא במתן מענה כאשר קורה אירוע.

אורי בר לב: אנחנו לא אחראים על הגדר ועל קו הגבול שלו שלהם אחראי צה"ל.

אורי בר לב: כאחראים על ביטחון הפנים, אנחנו מקיימים הרבה תרגילים יחד עם כל גורמי החרום, מגן דוד אדום, כיבוי אש, פיקוד העורף וכל הגופים שפועלים בשטח.

אורי בר לב: אנחנו משתדלים להגיע ולתת מענה מהיר איכותי ומקצועי כדי לצמצם את הנזק כפי שנעשה בדימונה.

אורי בר לב: אולי דימונה היא אחת הדוגמאות למאמצים האלה.

אורי בר לב: אני, כמובן, לא נוגע באיומי הטרור הנוכחיים.

אורי בר לב: אני מגיע לכאן משדרות, שגם היום ממשיכים ליפול עליה קסאמים.

מושון וקנין: בזה הרגע.

אופיר פינס-פז: יש לכם התראות לפיגועים נוספים?

אורי בר לב: ישנן התראות לפיגועים אבל כמובן שלא אוכל לפרט.

אורי בר לב: נעשות הרבה פעולות, ברובן סמויות ונעלמות מהעין.

אורי בר לב: מבחינתנו, מעבר לפעילות הזאת, יש הרבה מאוד נוכחות של גורמי משטרה ושל כוחות הצלה.

אורי בר לב: ישנן הנחיות לקציני ביטחון בכל הרמות.

אורי בר לב: אנחנו נמצאים בכוננות מאוד גבוהה.

אורי בר לב: אנחנו גם יודעים למשוך את המצב הזה לאורך זמן.

אורי בר לב: אני חושב שהמשטרה הוכיחה בעבר ומוכיחה גם היום את היכולות המאוד גבוהות שלה בהתמודדות עם טרור.

אורי בר לב: זה לא מוריד מזה שמכשול אפקטיבי בחלק המזרחי מול הרשות הפלסטינית ומכשול אפקטיבי בגבול הבינלאומי עם מצרים, מבחינתי הוא חובה.

אורי בר לב: במצב הקיים אנחנו מעלים את רמת הפשיעה במדינת ישראל.

אורי בר לב: למרות הירידות המאוד גדולות בפשיעה בדרום, היום מדובר בחיי אדם.

אופיר פינס-פז: אני מודה לך מאוד.

אופיר פינס-פז: חברת הכנסת מרינה סולודקין, בבקשה.

מרינה סולודקין: תודה ליושב ראש על שהוא מקיים ישיבת חרום בנושא זה.

מרינה סולודקין: אני מביעה את תנחומי לראש עיריית דימונה וקהילת יוצאי ברית המועצות, שאיבדו אישה יקרה, ליבוב רודולסקיה ובעלה נמצא במצב אנוש.

מרינה סולודקין: אני רוצה לומר שלפני כמה שנים התברר לי, בוועדה העוסקת בסחר נשים והברחת הנשים, שיש לנו גבול פרוץ לגמרי ושמביאים את הנשים המסכנות למדינת ישראל דרך הגבול הזה.

מרינה סולודקין: מייד שאלתי את נציגי הצבא ואחר כך גם את שר הביטחון דאז, פואד בן אליעזר: "אם מבריחים את הנשים אז מה עם נשק וסמים וכל דבר אחר?".

מרינה סולודקין: לא קיבלנו תשובות.

מרינה סולודקין: עכשיו אני חושבת שזה חוזר אלינו והקונספט של הביטחון הלאומי אינו נכון.

מרינה סולודקין: אתה יודע שאני הגעתי ממדינה שהיו בה עשרות אלפי קילומטרים של גבול.

מרינה סולודקין: היה שם צבא של משטרת גבולות.

מרינה סולודקין: כל העניין של גבול פרוץ - - -

אופיר פינס-פז: מצד שני, לאנשים לא היה מה לאכול.

מרינה סולודקין: גם זה לא נכון.

מרינה סולודקין: אנחנו עכשיו בעידן אחר.

מרינה סולודקין: במצב הנוכחי יש שאלות.

מרינה סולודקין: אמנם לא ראינו את הדוח של מרידור והמועצה לביטחון לאומי, אבל שמענו עליו הרבה.

מרינה סולודקין: אני תמכתי בהתנתקות ובמה ששרון עשה, אבל הממשלה הנוכחית לא עשתה דברים שהיו צריכים להיעשות אחרי ההתנתקות.

מרינה סולודקין: אנחנו מתנתקים מעזה אבל עזה גם מתנתקת מיהודה ושומרון ומתחברת למצרים שלנו יש איתה גבול.

מרינה סולודקין: אני מציעה שנעשה ישיבה משותפת של ועדת הפנים וועדת חוץ וביטחון בנושא של גבולות המדינה בדרום וביטחונם של תושבי הדרום.

אופיר פינס-פז: בהחלט, אנחנו נרשום את זה.

אופיר פינס-פז: דודו כהן, מנהל מחוז הדרום של משרד הפנים.

דודו כהן: אני רוצה להתייחס לצד התכנוני של הגדר.

דודו כהן: כל האזור של דרום הר חברון אושר לפני שנה וחצי או שנתיים ואולי אף יותר.

אופיר פינס-פז: באיזו רמה?

דודו כהן: ברמה מפורטת לביצוע, ברמה הכי פרטנית שיכולה להיות.

דודו כהן: למעט הקטע ממצודות יהודה ממזרח למיתר בואך ים המלח, בגלל סוגיית מדבר יהודה וזאת הסוגיה שעומדת בבג"צ מול הירוקים עם הקטע הפרובלמאטי הזה.

אופיר פינס-פז: מה אורכו?

דודו כהן: אני לא זוכר להגיד לך.

דודו כהן: הקטע הוא ממצודות יהודה לכיוון ים המלח.

דודו כהן: זה קטע בעייתי מבחינה סביבתית, נופית, אקולוגית.

דודו כהן: בכל יתר הקטעים הבעיה היא תקציבית נטו.

דודו כהן: כבר סיימו את התשתיות וצריך רק להקים את הגדר.

דודו כהן: ישנם קטעים שיש בעיות בבג"צ עם הפלסטינים.

אופיר פינס-פז: זה ברור שמישהו התעייף בעניין הגדר.

דודו כהן: נכון, זאת בדיוק הנקודה.

דודו כהן: באיזה שלב המערכת התעייפה.

דודו כהן: שיהיה ברור שאין בעיה תכנונית יש את כל האישורים ואפשר להתקדם.

דודו כהן: לגבי הגבול המצרי מרצועת עזה לאילת.

דודו כהן: אין תכנית מסודרת.

דודו כהן: מידי פעם מערכת הביטחון מבקשת מאיתנו, בנקודות מסוימות, שמהן היתה חדירה, לעשות איזו עמדת מכ"ם או משה כזה, אבל אין תכנית מסודרת.

דודו כהן: לאחר הפיגוע באילת התחילו להתקדם שם ואז שוב התעייפו.

דודו כהן: לכן, מול הגבול עם המצרים אין שום פעולה תכנונית ראויה.

אופיר פינס-פז: מישהו בא אליך עם בעיה תכנונית?

דודו כהן: לא.

דודו כהן: רק אחרי הפיגוע באילת התחילו - - -

אופיר פינס-פז: מי אמור ליזום את זה?

דודו כהן: משרד הפנים.

אופיר פינס-פז: משרד הביטחון לא בא לוועדה למתקנים ביטחוניים ולא ביקש לקדם גדר בינינו ובין מצרים עד לרגע זה.

דודו כהן: עד לרגע זה, למעט הקטע של אילת.

דודו כהן: בתקופת הפיגוע התחיל תכנון של הקטע מאילת צפונה, קטע מסוים - - -

אופיר פינס-פז: ניצב בר לב אומר שגם זה נעצר.

יוסי ביילין: אני רוצה להצטרף לדברי ההערכה למערכות שטיפלו במקרה הקשה הזה, בעיקר משום שזה היה מאוד לא צפוי.

יוסי ביילין: מערכות נבחנות דווקא ברגע לא צפוי וכל כך קשה.

יוסי ביילין: לכן אני מביע הערכה גם לראש העיר, למערכת המשטרתית ולשירותי ההצלה שפעלו באופן יוצא מן הכלל.

יוסי ביילין: השאלה שלנו בוועדת הפנים, בשונה מוועדת אחרות, היא השאלה של השירותים המוניציפאליים שלא נערכו עד עכשיו לאירועים כאלה אלא רק באופן תיאורטי.

יוסי ביילין: האם בעקבות מה שקרה אתם מגיעים למסקנה שיש כאן צורך בהיערכות חדשה מלבד מה שדיברנו על הגדרות?

יוסי ביילין: האם מבחינת שירותי ההצלה והמערכות שעומדות לרשותכם, אתם זקוקים למשהו אחר, במיוחד כשאנחנו שומעים שיש חשש לפעילות טרור בדרום?

יוסי ביילין: הייתי שמח לשמוע על כך כי פה אנחנו יכולים להשפיע.

יוסי ביילין: בנושא הגדר, אני מניח שמבחינת מערכת הביטחון, העובדה שהם לא פנו ולא ביקשו את הגדר בין מצרים לישראל, לא בשנה האחרונה ולא ב-20 השנים האחרונות, שזה הרבה מאוד זמן, זה בגלל סדרי עדיפויות.

יוסי ביילין: יש כאן עלות לא מבוטלת ואני מניח שכשמערכת הביטחון משווה את זה לדברים אחרים, היא מגיעה למסקנה שיותר חשוב סוג מסוים של נשק או עוד מטוסים מאשר גדר.

יוסי ביילין: יכול להיות שעכשיו העדיפויות האלה ישתנו כי המצב בשטח השתנה.

יוסי ביילין: לגבי הגדר, מול הגדה המערבית.

יוסי ביילין: אני חושב שאין תוואי שלא ניתן להגיע אליו בהסכמה.

יוסי ביילין: הבעיה היא שהתוואי שהוצע עמד מול נושא של איכות הסביבה, מול בעיה של זכויות של פלסטינים וכדומה.

יוסי ביילין: כיוון שלא מדובר כאן בגבול מדיני, כך לפי טענת הממשלה שאני מקבל, אלא בגבול שיש לו משמעות ביטחונית וכיוון שמדובר כאן בפרצות של מרחק לא גדול, 10 ק"מ, ומבחינת ההוצאה התקציבית הלאומית זה דבר זניח.

יוסי ביילין: השאלה האם לא הגיע הזמן להציע תוואי אחר לגמרי שיסגור את הדבר הזה?

יוסי ביילין: ברגע שאתה סוגר את התוואי הזה יש לזה השפעה על הגבול שם.

יוסי ביילין: אם אין לך מקום להעביר דברים מצד לצד אז אולי גם לא ייכנסו.

יוסי ביילין: לכן אולי, כפי שהציעה מרינה, נוכל לעשות ישיבה משותפת כדי שנוכל לעמוד על המצב של הגדה המזרחית.

מושון וקנין: מסיכום האירועים ומהתחקיר שביצענו מייד לאחר הפיגוע, עולה שההודעה הראשונית שהתקבלה במד"א היתה בשעה 10:28.

מושון וקנין: היו פניות מאזרחים שדיווחו על פיצוץ במרכז המסחרי בדימונה, כנראה פיצוץ של בלון גז.

מושון וקנין: היתה גם הודעה ממשטרת ישראל.

מושון וקנין: אחרי 4 דקות הגיע הכוח הראשוני למקום.

אופיר פינס-פז: יש לכם תחנה בדימונה?

מושון וקנין: כן, יש לנו תחנה שדי סמוכה למקום האירוע.

מושון וקנין: לאחר 4 דקות הגיע צוות ראשון למקום ודיווח על פיצוץ.

מושון וקנין: התחלנו להזרים כוחות.

אופיר פינס-פז: מתי קלטתם שזה באמת פיגוע?

אורי ברלב: מי שמוסמך להגיד שמדובר בפיגוע זה חבלן.

אורי ברלב: מדובר במקום שאינו רחוק מתחנת המשטרה, המרכז המסחרי נמצא במרחק הליכה של 300 מ' מתחנת המשטרה.

אורי ברלב: חבלן שמגיע למקום יכול לאבחן האם מדובר בפיצוץ בלון גז.

אורי ברלב: מרגע הפיצוץ לקח 1:20 דקות עד ששוטר דיווח שמדובר בפיצוץ.

אורי ברלב: לחבלן לקח 5 דקות, שלא קשורים למהלך פינוי הפצועים.

אורי ברלב: תוך 5 דקות נקבע באופן חד משמעי שמדובר בפיגוע.

אופיר פינס-פז: מי שעלה על המחבל השני זה הרופא.

23597: זה היה רופא מקופת חולים מכבי.

מושון וקנין: הפאראמדיק היה משמאל למחבל והרופא הגיע לראש של הפצוע.

מושון וקנין: מבחינתנו זה היה פצוע ובשלב הראשון לא ידעו שהוא מחבל.

מושון וקנין: אנחנו עובדים כל הזמן מול משטרת ישראל ונפגשים לעיתים דיי דחופות במהלך השבוע.

מושון וקנין: זה אומר הערכות מצב - - -

אופיר פינס-פז: יש לכם לקחים מהאירוע הזה?

מושון וקנין: אפשר לומר שהכל עבד כמו שצריך.

אופיר פינס-פז: מישהו יודע מה מצבו של הפצוע?

23597: מצבו עדיין אנוש ונאבקים על חייו.

אופיר פינס-פז: יש שם משפחה?

23597: הם זוג פיסיקאים, אנשים שקטים מאוד.

23597: שניהם דוקטורים לפיזיקה.

23597: הם עבדו באוניברסיטה עד 2002.

23597: הבן הבכור הוא פרופסור לפיסיקה בבן גוריון.

23597: הבן השני הוא איש הייטק.

23597: יש דיי שקט, הם ביקשו לעשות הכל בצנעה.

23597: האב קיבל אתמול 20 מנות דם.

23597: הייתי מאלה שפינו אותו.

23597: ראיתי את הפגיעה ונדהמתי ששמעתי שהוא חי.

23597: אני מקווה שבאמת יהיה נס רפואי.

מושון וקנין: הוא פונה בניידת טיפול נמרץ.

מושון וקנין: סך הכל היו במקום 39 אמבולנסים.

מושון וקנין: אנחנו כבר למעלה משבועיים לאחר הסיפור של פתיחת הגדר.

מושון וקנין: יחד עם מערכות המשטרה העלינו את המחוז הדרומי של מד"א לרמת כוננות ג'.

יוסי ביילין: זה הכי גבוה?

מושון וקנין: זה כמעט הכי גבוה, 60%.

מושון וקנין: אנחנו מדברים פה על שחיקה של צוותים לאורך זמן.

מושון וקנין: אחרי אירועי שדרות, בין לבין, אנחנו נותנים גבוי גם למחוז הדרומי ולא רק בגלל שזה כרגע בבאר שבע.

מושון וקנין: המשטרה מעדכנת אותנו ואנחנו נעזרים בבהערכות המצב של המשטרה.

מושון וקנין: אנחנו מעלים את רמת הכוננות.

מושון וקנין: אנחנו מדברים על גזרת העיר אילת שלשם הורדנו עשרות אמבולנסים.

מושון וקנין: גם התגובה שלנו בעיר דימונה היתה בשלב הראשון על בסיס כוננים וצבירת כוחות.

מושון וקנין: למד"א יש גם מסוקים.

מושון וקנין: גם מסוקים נכנסו לכוננות וגם חיל האוויר הוציא מסוקים.

דני לאור: אני מהאגף לשעת חירום במשרד הבריאות.

23597: סליחה, אני רוצה לשאול אותך שאלה.

23597: המנהל שלך עורר סערה בישיבת מועצת עיר.

23597: אחרי הפיגוע התקיימה בערב ישיבה עם כוחות המשטרה.

23597: הוא אמר שבשעה 8 בבוקר התקבלה התראה על פיגוע בבאר שבע.

23597: זה גרם לסערה כי אנשים התפלאו שאם היתה התראה בשעה 8 על באר שבע, מדוע לא אמרו את זה לדימונה?

23597: מר שושן הוא מנהל המחוז הדרומי.

23597: אגב, הדבר הזה הוכחש על ידי המשטרה והוכחש על ידי השב "כ.

אורי ברלב: אנחנו אחראים על ביטחון הפנים.

אורי ברלב: במקום שיש התראה קונקרטית, אנחנו עושים כל מה שנדרש, כולל להודיע, אם זה השיקול המבצעי.

אורי ברלב: ישנן התראות ברמה הכללית.

אורי ברלב: ההתראות האלה מתחלקות על הרבה מאוד מקומות ולא נוכל לפרט כאן.

אורי ברלב: במקום שבו יש התראה קונקרטית אנחנו עושים את כל הפעולות, מסיכול מוחלט ועד העלאת רמת הכוננות.

23597: אבל לא היתה התראה קונקרטית בשעה 8 בבוקר.

אורי ברלב: ממש לא.

23597: ההערה הזאת עוררה סערה בכל הישובים וצריכים מאוד להיות זהירים.

23597: אני גם אביע את מחאתי כי זה לא מכובד וזה גרם לסערה נוראה גם בירוחם, בדימונה ובמצפה רמון.

יוסי ביילין: כעסו על כך שלבאר שבע הודיעו ולהם לא?

23597: מסתבר שלא הודיעו לבאר שבע.

אופיר פינס-פז: היו, כנראה, התראות כלליות.

דני לאור: בכל מתקני החרום, במיוחד בדרום, בגלל מרחקי הנסיעה מבתי החולים, מועלים מסוקים לכוננות.

דני לאור: גם באירוע הזה, עוד לפני שידעו מה קורה, יצא מסוק לדימונה.

דני לאור: בבית החולים נקלטו 48 נפגעים מהאירוע.

דני לאור: בשעות הערב הגיעו לבית החולים גם נפגעי חרדה.

דני לאור: אני רוצה לשבח את מחלקת הרווחה של העיריה, שעשתה עבודה יוצאת מן הכלל על מנת להרגיע ולהעביר את החרדות שהצטברו.

דני לאור: זה שהגיעו רק 48 נפגעים, מתוכם רק 35 נפגעי חרדה, זאת תעודה לחוסן קהילתי יוצא מן הכלל.

דני לאור: תבורכו ותמשיכו כך.

דני לאור: זה הדבר החשוב ביותר באירועים עתידיים.

23597: נפתחה נקודה בכניסה לעיריה.

23597: עשינו שם מיונים והסתבר שיכולנו להרגיע הרבה אנשים וללוות אותם הביתה.

דני לאור: אני יודע בדיוק מה עשו ותבורכו על פעולה יוצאת מן הכלל.

אופיר פינס-פז: מי זה ראש אגף רווחה?

23597: איחדתי את אגפי הרווחה והחינוך ויש ראש מנהלת.

אורי ברלב: מן הראוי לומר שזה ראש העיר.

שרה מרום שלו: אני חושבת שהאירוע הזה צריך להדליק לנו אור אדום, המחבלים מצליחים להגיע לדימונה.

שרה מרום שלו: הפלסטינים וכולם יודעים בדיוק מה דימונה משמשת עבורנו.

שרה מרום שלו: ראינו בטלוויזיה איך הם עוברים בקלי קלות.

שרה מרום שלו: זה לא רק בגלל הפריצה של הגדר למצרים אלא גם קודם הם יכלו.

שרה מרום שלו: כנראה שקודם לא היה להם את הכיוון הזה.

שרה מרום שלו: אלה בעצם הגיעו מחברון.

שרה מרום שלו: איך אנחנו חושבים להמשיך?

שרה מרום שלו: אנחנו חייבים להגן על ערי הדרום ובמיוחד על עיר כמו דימונה, שאנחנו כמוהם בדיוק, יודעים מה יש לנו שם.

שרה מרום שלו: אני חושבת ששירות הביטחון הכללי צריך לתת את דעתו על הסביבה הזאת.

אופיר פינס-פז: אני רוצה לסכם את הדיון הקצר הזה.

אופיר פינס-פז: אני מקווה שאנחנו לא באמת מופתעים מהפיגוע בדימונה.

אופיר פינס-פז: לדעתי הכתובת היתה על הקיר הרבה שנים.

אופיר פינס-פז: אמרתי את זה בפתיח.

אופיר פינס-פז: הבעיה הגדולה היא, שכל הדרכים של הטרור מובילות דרומה.

אופיר פינס-פז: הגדר בצפון בנויה מאוד יפה ואילו בדרום והיא ממש פרוצה.

אופיר פינס-פז: בסוף הטרור הולך למקום שבו יש פירצה בגדר.

אופיר פינס-פז: הגדר היא מאוד אפקטיבית, אנחנו יודעים את זה.

אופיר פינס-פז: כל מה שנשאר פתוח זה בסביבות 10 ק"מ.

אופיר פינס-פז: החלטת הוועדה היא, לקרוא לממשלה להקצות את המשאבים ובאופן מיידי לסיים את עבודת הגדר בדרום.

אופיר פינס-פז: לפי החישוב שלנו, 10 ק"מ זה בערך 100 מיליון שקל.

אופיר פינס-פז: זה לא סכום שצריך למנוע את העניין הזה.

אופיר פינס-פז: צריך לעשות זאת בקצב מזורז.

אופיר פינס-פז: כנראה שמישהו התעייף בהשלמת הגדר.

אופיר פינס-פז: זאת בעיה מאוד מאוד קשה.

אופיר פינס-פז: כבר השקענו כל כך הרבה כסף ואנרגיות כדי לבנות את המכשול, אז אי אפשר שלא להשלים אותו כי בעצם אתה הורס הרבה דברים שבנית.

אופיר פינס-פז: לגבי העניין המצרי.

אופיר פינס-פז: מצרים חייבת לקחת אחריות על כל מה שקורה בשטחה.

אופיר פינס-פז: אלה דברים שמובנים למצרים ומובנים לנו.

אופיר פינס-פז: אגב, אין מחלוקת עם מצרים ובמשך הרבה מאוד שנים זה גם קורה, אלא שעכשיו הטרוריסטים מנסים לפעול דרך מצרים וזה דבר שלמצרים אסור להסכים בשום פנים ואופן והם נושאים באחריות על כל חוליה שתעבור.

אופיר פינס-פז: הם יודעים את זה אבל חשוב לומר את זה כדי שאף אחד לא יתבלבל.

אופיר פינס-פז: אני בהחלט סבור שישראל צריכה להיענות לבקשה המצרית להגדיל את הכוחות המצריים על פי הסכם השלום.

אופיר פינס-פז: חד משמעית, בעניין הזה אנחנו טועים.

אופיר פינס-פז: האתגר המצרי הוא הרבה יותר גדול, לעומת הכלים שעליהם סיכמנו בהסכם השלום עם מצרים.

אופיר פינס-פז: הטרור הפלסטיני – אני ראיתי גם את הכלים ואת הנשקים.

אופיר פינס-פז: אם רוצים באמת לשקם את פילדלפי ולעצור את הזליגה של הטרור לשני הכיוונים, לגרום להרתעה ולהתייצבות, אני חושב שישראל צריכה להיענות לדרישה המצרית או לבקשה המצרית לפתוח את הסכם השלום בהקשר הזה.

אופיר פינס-פז: הם לא יכולים לטפל במגוון הטרור המתוחכם וכל מה שקורה שם בכלים שיש להם.

קריאה: זאת החלטת ועדה?

אופיר פינס-פז: כן.

אופיר פינס-פז: זה מה שאני מציע כהחלטת ועדה.

אופיר פינס-פז: הדבר השלישי זה עניין בניית הגדר.

אופיר פינס-פז: אני חושב שזה צריך להיות פרויקט ישראלי מצרי משותף.

אופיר פינס-פז: צריך לזכור שזה גבול.

אופיר פינס-פז: בהבדל ממכשול, שאתה יכול לעשות איזו פעולה, פה אתה על גבול ויש לך פרטנר בצד השני.

אופיר פינס-פז: אני חושב שהבניה של הגדר על הגבול המצרי חייבת להיעשות בתאום עם מצרים וגם במימון משותף.

אופיר פינס-פז: יכול להיות שאם העלויות תתחלקנה בין מצרים לישראל, זה יאפשר בנייה יותר רצינית של הגדר.

אופיר פינס-פז: בכל מקרה, זה פרויקט ענק ולא פרויקט כמו השלמת הגדר.

אופיר פינס-פז: מדובר בסביבות 250 קילומטר.

אופיר פינס-פז: זה סכום כסד פנטסטי וזה לא דבר פשוט.

אופיר פינס-פז: המצב כיום לא מתקבל על הדעת ואנחנו פונים למשרד הביטחון להתחיל ולהציע תכנית לגידור בין ישראל למצרים.

אופיר פינס-פז: כמובן, כפי שאמרתי, אני חושב שהממשלה צריכה לתאם את זה מול ממשלת מצרים.

אופיר פינס-פז: אני בהחלט מקבל את ההצעה של מרינה.

אופיר פינס-פז: אני אפנה לצחי הנגבי לקיים דיון משותף.

אופיר פינס-פז: ישנם פה היבטים של משרד הביטחון והשב"כ.

מרינה סולודקין: גם עם משרד החוץ.

אופיר פינס-פז: נכון.

אופיר פינס-פז: יש פה גם היבטים של משרד הפנים ואני בהחלט מקבל את העניין הזה.

אופיר פינס-פז: אני רוצה לומר באופן ברור ביותר.

אופיר פינס-פז: ממשלת ישראל מוכרחה לשנות את סדרי העדיפויות שלה בכל מה שקשור בהבטחת הביטחון האישי של תושבי הנגב מפני טרור.

אופיר פינס-פז: ברור שנכון לרגע הזה הם החוליה החלשה, הם החוליה הפגיעה.

אופיר פינס-פז: שם קיימות הפרצות בגדר והדבר הזה מחייב שינוי סדרי עדיפויות ביטחוני, גם במשטרת ישראל וגם בצבא, גם במשרד הביטחון ובמשרד האוצר.

אופיר פינס-פז: זה חייב לבוא לידי ביטוי גם מבחינה תקציבית.

אופיר פינס-פז: אנחנו חייבים למנוע בכל מחיר את הניסיון של ארגוני המחבלים להפוך את הדרום למקום שבו יחזרו פיגועי ההתאבדות.

אופיר פינס-פז: אלה דברים שאנחנו מכירים אותם.

אופיר פינס-פז: אני שוב רוצה לברך את עירית דימונה על קור הרוח, על המקצועיות, על היעדר ההתלהמות, על ההתנהלות המכובדת.

אופיר פינס-פז: אני רוצה להודות למשטרת ישראל על ההיערכות, על המקצועיות, על ההתנהלות, על ניטרול האירוע ביכולות הכי מהירות ויעילות.

23597: על שיתוף פעולה מדהים.